
  Forord


  Denne boken er et forsøk på å skaffe meg selv mindre arbeid. Gjennom to tiår som allmennpraktiserende lege har jeg skrevet ut tusenvis av resepter og hundretusenvis av piller med håp om å hjelpe pasientene mine. Underveis har en ubehagelig erkjennelse gradvis sneket seg på og gitt samvittigheten noe å jobbe med: Berget av piller har riktignok ofte dempet symptomer, men når dagen er omme, er sjelden årsakene til pasientenes symptomer fjernet.


  Det føles som å drive brannslokking uten å finne kilden til brannen. Jeg kan mistenke hva som er den egentlige årsaken til høyt blodtrykk eller blodsukker, til overvekt, muskelsmerter eller mageplager, men i stedet for å dykke ned i problemet sammen med pasienten, skriver jeg ut en resept. Det er både mitt og pasientens tidspress som så ofte tvinger meg til å finne frem reseptblokken. Dessuten kan det ikke nektes for at medisinstudiet hadde større fokus på symptombehandling enn på å lete etter rotårsaker til sykdom. Det føles vanskeligere og vanskeligere å fortsette på denne måten, for samvittigheten gnager.


  Men, tenker du kanskje, er ikke moderne medisin et under som redder liv og gjør at vi kan leve lenger? Jo, selvsagt er det mye bra med moderne medisin, og jeg er slett ikke motstander av medisiner. Men tenk om vi kunne unngått syke kropper i utgangspunktet?


  Forsøk å se for deg sykdom som en ugressplante med røtter, stamme og blader. Jeg kan sikkert hindre planten i å bre seg ut en stund ved å kutte ned planten fra tid til annen, men hvis jeg ikke rykker opp roten, løser jeg aldri problemet. Det samme er tilfelle når jeg skriver ut medisin som kanskje lindrer symptomene, men som ikke fjerner selve sykdomsårsaken. En Paracetamol mot feber demper symptomet, men fjerner verken bakterier eller virus.


  Om du kommer på mitt kontor og jeg måler litt høyt blodtrykk, kan jeg være rask med å sende deg på dør med en resept i hånden. Jeg kan også velge å spørre deg om hvordan du egentlig har det?


  Er det stressende på jobben? Har du tid til å bevege litt på deg, eller går kroppen for lut og kaldt vann?


  Spiser du sunt? Sover du godt? Hvordan er det med røyk og alkohol?


  Jeg burde alltid stille deg alle disse spørsmålene – og flere – som utforsker den grunnleggende årsaken til sykdom, men gjør det dessverre for sjelden, for tidspresset tvinger meg til å unngå det.


  Problemet er at verken legen din eller du tar innover dere ringvirkningene av den situasjonen et liv i den moderne verden får for kroppen din.


  Jeg tror du vil bli overrasket over hvor stor makt du selv har til å gjøre kroppen din frisk fra sykdom og plager, helt uten mine resepter, faktisk helt uten hjelp fra meg.


  Som du vil oppdage, er det mulig å redusere risikoen for hjerte­sykdom med femti prosent, spise deg frisk fra diabetes type 2, ­dempe eller bli kvitt kroniske smerter, bedre både mage- og tarmproblemer, hormonforstyrrelser, overvekt og fedme, dessuten bedre prognosen ved kreftsykdom, og til og med forebygge demens.


  Ny forskning viser oss hvordan vi gjennom tenårene og som unge voksne samler risikofaktorer som hos mange til slutt resul­terer i dårlig helse, og etter hvert alvorlig sykdom. Tegnene på at dette skjer er først vage, og vi oppdager dem ofte ikke før sykdommen har meldt sin ankomst.


  Dersom vi lærer oss å se etter tegnene, og vi virkelig forstår rotårsakene til sykdom, er det mye lettere å forebygge eller bli kvitt dem – og å motivere seg til innsatsen det krever. Vi kan forsøke å rigge til livene våre slik at ikke rotårsakene oppstår.


  I denne boken skal jeg gi deg de beste pillefrie rådene jeg har. Med dem håper jeg inderlig å minske behovet for legens brannslokking med reseptblokken. Boken er inspirert av nyere forskning om grunnleggende årsaker til sykdom. Og disse årsakene har vi alle muligheter til å rydde vekk fra livene våre.


  Jeg er selv rammet av en kronisk skepsis mot etablerte sannheter, med mindre jeg forstår hvorfor sannhetene er gyldige. «Det er viktig med god søvn! Spis mindre sukker! Tren mer», sier ekspertene. Men jeg klarer ikke motivere meg for endring hvis jeg ikke forstår hvorfor. Hva skjer i kroppen hvis jeg sover dårlig? Hvorfor er sukker farlig? Hva er det med fysisk aktivitet som er så viktig, egentlig? Jeg har jo mange bekjente som «lever på» kaker, aldri trener eller til og med røyker, og de lever da fortsatt?


  Selv så jeg ikke den store sammenhengen før jeg ble syk av kreft. Stilt overfor sykdommen måtte jeg erkjenne at kroppen min var blitt behandlet dårlig over mange år. Jeg forsto at søvnmangel ga skadelig hormonkaos i kroppen, som igjen førte til vektoppgang og svekket immunforsvar. Sukker ledet til kronisk betennelse og den farlige tilstanden insulinresistens – som i lengden bidro til kreft.


  Jeg ble inspirert av de amerikanske forfatterne Benjamin ­Bikman og Christopher Palmer, den sørafrikanske forfatteren Frank Lipman, samt norske forfattere som Erik og Sofie ­Hexeberg. De har vist meg betydningen av å gå til roten av problemet og behandle en sykdom eller et symptom med gode livsstilsvalg. Kunnskapen om hvordan det egentlig henger sammen ga meg motivasjon for endring.


  Jeg håper å vekke deg slik at du unngår farer som vanligvis går under radaren. Med denne boken håper jeg du opplever et gyllent øyeblikk, der du kan snu før det er for sent, og oppnå et både friskt og langt liv.


  Øyvind Torp, desember 2024


  


  DEL 1


  Rotårsakene


  


  Oppvåkning


  «Hvis noen ønsker seg god helse, må han først spørre


  seg om han er villig til å kvitte seg med årsakene til


  sykdommen. Kun da er det mulig å hjelpe ham.»


  HIPPOKRATES, LEGEKUNSTENS FAR


  Pasienten min var ikke helt fornøyd med meg. Selv jobbet han som ingeniør og var godt vant med problemløsing. Mitt forslag om resept på smertestillende falt ikke i god jord hos ham:


  «Leger er sjelden opptatt av å finne den egentlige årsaken. Det virker som om dere bare er opptatt av å dempe en plage fremfor å løse problemet.»


  Han hadde antakelig rett. Den vanlige fremgangsmåten er at når blodprøver og røntgenbilder ikke gir klart svar på for eksempel hvorfor pasienten har muskel- og leddsmerter, avslutter jeg timen ved å tilby noe som kan lindre. Det kreves tid og krefter om jeg og pasienten skal dykke videre ned i problemstillingen.


  Jeg får det ikke alltid til, men ønsker å ha rom for den gode samtalen om kosthold, livsstil og risikofaktorer med alle pasientene mine. For om vi hadde funnet den egentlige årsaken til et problem, ville det vært lettere å finne en løsning.


  Det som åpnet øynene mine for mulighetene som ligger i egen­innsats var egen uhelse i utgangen av 2010-tallet, og påvist kreft i 2016. Alle legene jeg snakket med, var enige om at det ikke nyttet stort å gjøre noe selv. Dette sa de i beste mening, fordi de antok å vite årsaken til sykdommen min (gener, uflaks), og at det ville være bortkastet energi å gjøre noe annet enn å motta behandling (cellegift, kirurgi eller stråling). Men jeg slo meg ikke til ro med dette. Jeg valgte å dykke ned i vitenskapelige studier som tydet på noe helt annet, nemlig at jeg kunne bedre egen prognose ved å luke vekk rotårsakene til sykdommen.


  Å bli syk selv var tydeligvis det som måtte til for å vekke meg. Jeg bestemte meg for å aldri mer overse kilden til sykdom. Når jeg mister forsettet av syne, forsøker jeg å minne meg selv på det med en metafor:


  Se for deg en grumsete og stinkende forurenset innsjø. Du føler avsky over naturødeleggelsene og får innsjøen renset. Til din store skuffelse blir lykken kortvarig, for sjøen fylles raskt med forurensning igjen. Du innser at du har angrepet problemet i feil ende. Du forstår at elvene forurenser sjøen. Elvenes problem dannes på sin side av små, forurensede bekker. Disse små bekkene er det grunnleggende problemet – rotårsakene. Alle forsøk på å rense sjøen er forgjeves så lenge tilførselen er forurenset. Bekkene må renses om sjøen skal bli ren.


  Det høye blodtrykket hos en pasient eller kreftsykdommen hos meg selv tilsvarer den forurensede sjøen, men jeg må finne frem til bekkene for å løse problemet. Det holder altså ikke med løsninger som ved første øyekast virker fornuftige – hvis det ikke treffer rotårsaken til problemet. Dette er mer komplisert enn å skrive ut og motta en resept som lindrer plagene – men tenk på mulighetene som åpner seg ved å angripe rotårsakene. Jeg er overbevist om at dette er nøkkelen til å forebygge livsstils­sykdommer og plager, til en hverdag uten smerte, uten en følelse av for lite energi, uten hjernetåke, kort sagt: en kropp som fungerer til det du ønsker. Det gir et immunforsvar som er mer hardført i møte med virus og bakterier og hindrer eller forkorter slike sykdoms­perioder. Alt dette betyr samtidig en psyke uten overdrevne bekymringer, angstanfall eller depressive grubletanker.


  Men er mulig å unngå slike plager i løpet av et liv?


  Vi har vent oss til – og akseptert – at sykdommer og plager er en naturlig del av vår aldring. Samtidig går vi til legen for resept på medisiner som kan lindre, slik at plagene er til å holde ut.


  Har aldring denne uunngåelige konsekvensen? Statistikken viser at vi blir eldre, men også sykere.1 Utviklingen er med andre ord ikke med oss, det er noe i samfunnet vårt og våre liv som er dårligere for menneskekroppen enn tidligere.


  Men det må ikke være slik.


  Det finnes eksempler på mennesker og folkeslag som har blitt gamle uten kronisk sykdom og plager. Mellom 1898 og 1905 ble det gjort en stor helseundersøkelse av urbefolkningen i Nord-Amerika.2 Da livnærte de fleste seg fremdeles av jakt og fiske. Studiene viser en befolkning med spektakulært god helse som levde til de ble veldig gamle. I urbefolkningen fantes 224 hundreåringer per million menn og 254 hundreåringer per million kvinner. Til sammenligning var tallene for den «hvite» befolkningen i USA på samme tidspunkt tre hundreåringer per million menn og seks hundreåringer per million kvinner.


  Forskningsrapporten forteller også om det totale fraværet av kroniske sykdommer, de såkalte «sivilisasjonssykdommene». Andre studier fra begynnelsen til midt på 1900-tallet viste det samme.3 Hva skiller oss fra disse menneskene? Hva var deres hemmelighet?


  De beveget seg mye, drakk rent vann, spiste ubearbeidet mat og hadde sannsynligvis en hverdag med lite kronisk stress. Til sammenligning har vi økt sukkerinntaket med tigangen, spiser ultraprosessert mat, samt utsetter oss for luftforurensning, alko­hol og tobakk, sover dårlig og beveger oss mindre.


  I dette utfordrende miljøet er det ikke merkelig at kroppene våre får problemer og blir syke.


  
    SIVILISASJONSSYKDOMMENE:


    Hjerte- og karsykdommer


    Høyt blodtrykk


    Kreft


    Diabetes type 2


    Autoimmune sykdommer som cøliaki, stoffskiftesykdom, reumatisme


    Alzheimers sykdom


    Tannhelseproblemer


    Psykiske lidelser


    Alkoholrelaterte sykdommer


    KOLS


    Benskjørhet


    PCOS (og ufrivillig barnløshet)


    Hudsykdommer som akne, eksem og psoriasis


    Fordøyelsessykdommer som IBS (irritabel tarm-syndrom)

  


  Det er altså mulig å leve lange, friske liv. Moderne medisin har vært en velsignelse på mange måter, men den har også bidratt til å dekke over at vi har utviklet et levesett som gjør oss syke. Gjennomsnittlig levealder har økt på grunn av oppdagelsen av antibiotika og erkjennelsen av at infeksjoner skyldes bakterier og virus, slik at vi kan forebygge og hindre spredning. Dessuten redder akutt kirurgi mange liv, for eksempel fjerning av betente blindtarmer og galleblærer, eller utblokking av tette kransårer til hjertet. Barnedødeligheten har falt mye på grunn av bedre fødeforhold og moderne fødselsmedisin. Men samtidig har vi gitt avkall på muligheten til god helse.


  
    Én av fem nordmenn bruker blodtrykksmedisiner. Én av ti nordmenn bruker kolesterolsenkende medisin. Fem av hundre nordmenn ­bruker blodsukkersenkende medisin.

  


  Kjenner du noen som tilsynelatende var friske, før de plutselig ble veldig syke? Som lyn fra klar himmel, sier vi gjerne. Vi tenker ofte på akutt sykdom som uflaks, men det er sjelden uflaks gir akutt sykdom. Selvsagt kan man rammes av sykdom av ren uflaks selv om man har gjort «alt» riktig, men det er heller unntaket enn regelen.


  Oftest er sykdommen kun toppen av isfjellet. Under over­flaten har sykdommen utviklet seg som et resultat av langvarige skadelige prosesser som er rotårsaken til de fleste sivilisasjonssykdommene. Den spreke personen som plutselig blir syk, har sannsynligvis en eller flere av disse problemene: insulin­resistens, kronisk betennelse og oksidativt stress – begreper vi skal se ­nærmere på.


  Tilbake på kontoret stirret jeg fremdeles på døren som ingeniøren hadde lukket bak seg mens selvransakelsen hadde et fast grep om tankene.


  Kanskje burde vi leger være mer ærlige om forventet (begrenset) effekt av medisin, og hva vi egentlig kan håpe å oppnå med slik behandling? Det er nok ingen som skriver ut resepter fordi de egentlig ønsker å ta snarveier og søke enkle løsninger. Alle leger jeg kjenner ønsker pasientens beste og forsøker oppriktig å beskytte dem både mot sykdommer og følger av kroniske sykdommer.


  Problemet er heller at legeutdanningen ikke ligner på ingeniør­utdanningen når det kommer til å lete etter rotårsaker. Min erfaring er at vi leger vier mer oppmerksomhet til symptomlindring enn til leting etter grunnleggende årsaker. Til og med legeeden peker mot en slags hjelpeløshet overfor sykdommen: alltid trøste, ofte lindre, innimellom helbrede. Vi kan egentlig komme lenger, men gjør det ikke. Jeg mistenker at en av grunnene til dette er at vi tror vi kjenner årsaken, og at vi retter søkelyset mot innsjøen i stedet for bekkene der den har sin opprinnelse.


  Vi antar for eksempel at kreft hovedsakelig handler om uflaks og gener. Konklusjonen er at det ikke nytter å gjøre noe med årsaken: vi kan ikke velge genene våre – og uflaks er uflaks. Vi dropper videre søk etter årsak og konsentrerer oss kun om behandlingen. Men å behandle et symptom uten å se på årsaken frarøver pasienten muligheten til å rette på noe i livsstilen sin som kunne ha gitt bedre prognose – og å forhindre senere tilbakefall hvis behandlingen av symptomet kreft er vellykket.


  Nyere kreftforskning viser at de viktigste årsakene til utvikling av kreft er ugunstig livsstil (kosthold, inaktivitet), røyking, forurensning, bakterier og virus.4 Gener og uflaks står for en forsvinnende liten andel av risikoen. Danske tvillingstudier har for eksempel vist at omtrent en fjerdedel av kreftrisiko kan relateres til arvelighet, mens tre fjerdedeler skyldes livsstil og miljø. Andre studier antyder at det tallet overdriver betydningen av arv og gener som ansvarlig for kreftsykdom. «Gener lader pistolen, men det er miljøet som trykker på avtrekkeren», har den amerikanske forskeren George A. Bray sagt om arvelighet ved fedme. Utsagnet kan også brukes om kreft og modereres ytterligere: Gener kan lade pistolen.5


  Like viktig som å forebygge kreft med sunn livsstil, er det å bruke livsstilsendring som verktøy hvis kreften først har rammet.


  Vi har alltid mulighet til å påvirke egen skjebne, enten det dreier seg om alvorlig sykdom som kreft, eller andre kroniske sykdommer. Hvis vi i stedet for å jakte på kortsiktige løsninger, forsøker å være detektiver som oppklarer mysteriet om hvordan sykdommen eller plagen oppsto, gir vi oss selv muligheten til å løse problemet permanent. Å lete etter årsaken gjør vi ikke for å marinere oss i skyldfølelse over dårlige valg i livet, derimot for å skaffe oss god oversikt over hvilke valg som er riktige for å bli friske igjen.


  Nettopp det, en permanent løsning på den økende flodbølgen av sivilisasjonssykdommer, er også målet til helsemyndighetene som stiller med nasjonale råd for ernæring. Men tross flere tiår med disse velmente rådene, er folkehelsa dårlig og blir verre.6 Ifølge Statistisk sentralbyrå er minst én av to nordmenn overvektige med en kroppsmasseindeks – KMI – (forholdet mellom høyde og vekt) over 25. Anbefalt KMI er mellom 20–25. KMI over 30 regnes som fedme og gir større risiko for livsstilssykdommer. Én av fire nordmenn hadde i 2020 KMI over 30. Overvekt og fedme har økt dramatisk fra 1980-tallet. I den samme perioden har vi fulgt kostrådene og råd om fysisk aktivitet så godt vi klarer og spist mindre fett, mindre sukker og trent.7 Rådene har tydeligvis ikke vært treffsikre nok.


  Vi kan føle oss rådløse i denne situasjonen.


  Ta en titt på bilder fra stranden i 1970-årene. Den gang var det ikke mange overvektige personer å skue! Og i dag er nordmenns treningsvaner faktisk bedre enn de var på 70-tallet – likevel øker vekten. Personlig opplever jeg at folk gjør så godt de kan for å ­følge rådene, men ultraprosessert mat og sukker skaper hormonkaos og sultfølelse som gjør det vanskelig å holde de gode forsettene – og vekten – over tid. Alt fra tilbudet av matvarer i butikkene, massiv reklame for usunn mat og uenighet mellom ekspertene om hva som egentlig er sunt, bidrar til avmakt og forvirring. Sammen med vektøkningen ser vi en epidemi av sukker­syke (diabetes type 2). Og antall krefttilfeller øker uavbrutt.


  Når vi som samfunn følger rådene til myndighetene, men likevel ender opp med at stadig flere rammes av alvorlige sykdommer, burde vi ikke da ta tak i situasjonen?


  Og hvis vi som befolkning ikke klarer å følge rådene, hva er det med vårt samfunn og våre liv som gjør det så utfordrende?


  Myndighetenes kostråd skal være tilpasset hele befolkningen, men passer ikke nødvendigvis akkurat deg. Det er stor forskjell på en sprek kropp på 16 år og en overvektig kropp på 60, men rådene er de samme for alle.* Rådet om at 45–60 prosent av kosten bør komme fra karbohydrater er antakelig rett for 16-åringen (en stund), men for en overvektig 60-åring fører det raskt til ytterligere problemer.


  Situasjonen kan betraktes som et resultat av den samfunnsformen vi lever under. Men sykdom og lidelse er en høy pris å betale for komfortable liv i et industrialisert samfunn. Livsstilen vår og miljøet vi lever i gir en rekke utfordringer for både celler og organer.


  Når for eksempel kroppen møter sukkeroverbelastning, sender den unna overskuddssukkeret fra blodbanen for å hindre skade på organer og årevegger. Dette gjør kroppen ved å skille ut mer insulinhormoner som frakter vekk sukkeret. Kroppen kan håndtere en slik sukkeroverbelastning en stund, men fortsetter situasjonen i årevis, synker effekten av insulinhormonet (insulinresistens), etterfulgt av overvekt, høyt blodtrykk, diabetes eller mer alvorlige sykdommer som hjertesykdom og kreft.


  For over tid klarer ikke kroppen å kompensere for belastningen, og vi får stadig sterkere kroppslige symptomer som tegn på sykdom. Det er dermed ikke uflaks, i hvert fall ikke selve sykdommen. Uflaksen er de dårlige vanene som fester seg – og de er ofte samfunnsskapte.


  De fleste av oss tar ikke dårlige valg fordi vi har for svak vilje eller fordi vi er likegyldige. De fleste dårlige livsstilsvalg skyldes at vi ikke helt har innsett rekkevidden av valgene, og at konse­kvensene kommer umerkelig snikende over mange år før vi oppdager dem.


  Samler du opp tilstrekkelig mange negative rotårsaker over tid, skaper de trøbbel for forbrenningen vår (metabolismen) som går hånd i hånd med betennelse (inflammasjon), cellestress (oksidativt stress) og hormonforstyrrelser (insulinresistens). Disse elvene av problemer fører hver for seg og samlet til den forurensede innsjøen.


  Tallene på syke viser tydelig at vi ikke klarer å se varseltegnene før det er for sent. Når hver annen nordmann nå er overvektig, regner vi det dermed som normalt, og tenker ikke over at overvekt ofte er et tegn på insulinresistens, og at vi kan være på vei mot diabetes.


  Jeg blir trist når jeg er på butikken og observerer ungdom foran meg i køen som kjøper energidrikke og hveteboller som lunsj, stort sett hver dag, gjennom hele videregående skole. Jeg skulle ønske de visste bedre, og at de kunne ta gode valg for å forebygge sykdom når de blir eldre. Problemet er at faren ikke er akutt.


  Alarmklokkene ringer ikke før det er krise.


  Jeg vet at energidrikken og hvetebollene ikke er farlig for skoleungdommen i dag, men er redd for at valgene over tid vil påføre dem sykdom. På den annen side, prøv å finne matvarer i matbutikken du kan spise – uten forberedelser på kjøkkenet – som er bra for kroppen din.


  De fleste av oss går rett i fella: Det alle andre gjør, ser vi på som normalt, og normalt kan vel ikke være farlig? «Normalt» norsk kosthold må vel være sunt? Det er lett å glemme kostrådene når selve matkulturen vår avviker fra dem. Dessuten passer ikke nødvendigvis kostrådene akkurat din kropp. Hvis du følger kostrådene, men vekten og blodtrykket likevel øker, eller du får påvist litt for høyt blodsukker, kan du være sikker på at kost­rådene ikke passer deg. Du bør justere kostholdet på jakt etter det som får din kropp til å fungere best mulig.


  Hvis du gjør som alle andre, blir du som alle andre, og det betyr at du sannsynligvis kommer til å bli alvorlig syk etter en lang periode med uhelse. Maten du spiser, kan enten være skadelig for kroppen eller en medisin mot sykdom. Ved å ta gode matvalg i form av næringsrik mat som du lager fra bunnen, kan du endre kostholdet ditt fra en skadekilde til en kraftfull medisin for kroppen.


  Den nye oppdagelsen om felles årsaker til svært mange av de sykdommene som rammer vårt moderne samfunn, er ikke bare skremmende. Forståelsen gir oss mange nye muligheter. Det viktige er at vi oppdager faresignalene i tide slik at vi kan unngå forverring. Foreløpig er det opp til oss selv, for den lett tilgjengelige, billige og usunne maten i butikkhyllene drar i motsatt retning.


  Til forskjell fra forfedrene våre, som levde aktive liv med balanse i regnskapet mellom næringsinntak og forbruk og kunne nyte rent vann, ren luft og ren mat, har vi fått en rekke ulemper som følger med det komfortable industrisamfunnet. Mange sider ved våre moderne liv – både livsstil og hva vi eksponeres for av forurensning – er nemlig direkte farlige for de mikroskopiske kraftverkene i cellene våre (mitokondriene). Og med skadede kraftverk blir energien mindre. Når følte du deg sist «tom for strøm»? For min egen del kjenner jeg stor forskjell på å være sliten etter en treningsøkt, og den utmattende slitenheten som kommer av stress og dårlig søvn. Den førstnevnte er gunstig, den sistnevnte direkte skadelig hvis den får henge i over for lang tid.


  Vi kan ikke bedre dette for alle uten å legge forholdene til rette med billigere og sunnere mat og renere miljø. Men du kan bygge den beste fremtiden for deg selv – uansett hvilken status din kropp er i akkurat dette øyeblikket. Mange av tiltakene vil virke banale – men med tid og disiplin i gjennomføringen, kan de gjøre underverker. Min egen oppvåkning skjedde i to omganger. Den første oppsto med symptomer som økt blodtrykk og vektoppgang – som gjorde at jeg endret livsstilen min litt. Den andre, mer dramatiske, kom med den alvorlige kreftdiagnosen. Endringene jeg gjorde etter det, ser ved første øyekast ikke veldig radikale ut, men alle tester og egen følelse av form og overskudd viser at tiltakene har hatt enorm betydning, og nå er det i skrivende stund nesten ni år siden kreftdiagnosen.


  I denne boken beskriver jeg pillefrie tiltak mot så ulike tilstander som Alzheimers sykdom, hjertesykdom, diabetes og kreft. Når du har utforsket noen kapitler, vil du oppdage at mange av de pillefrie rådene er felles for flere sykdommer. Rådene adresserer nemlig rotårsakene som ligger under de aller fleste livsstilsykdommer. Du vil kanskje undres over hvorfor rådene for ulike sykdommer er så like og derfor gjentas ofte? Svaret er at selv om flere av disse sykdommene kan virke helt forskjellige fra hverandre, forekommer en del av dem ofte samtidig, og deler mange felles årsaker. De viktigste fellesnevnerne er inflammasjon, oksidativt stress og insulinresistens. I bunnen ligger skade på kroppens finstemte maskineri som skal sørge for energi og balanse i alle viktige systemer: metabolismen.


  Kan det være slik at enkle livsstilsråd kan forebygge og bedre de fleste livsstilssykdommer?


  Svaret er trolig ja.


  Den nye forskningen om felles grunnleggende årsaker til sykdom gjør at vi bør tenke annerledes enn det vi hittil har gjort om egen helse. Vi står ikke overfor hundre forskjellige sykdommer med hundre ulike årsaker. Isteden er problemet grunnleggende forstyrrelser, som ødelegger forbrenning, skaper betennelser og hormonforstyrrelser, og som til slutt manifesterer seg som sykdom. Derfor har for eksempel Alzheimers sykdom, diabetes, hjerteinfarkt og kreft mange av de samme underliggende årsakene, som må oppdages og behandles riktig. Vi kan selv holde de kompliserte systemene i kroppen i balanse slik at kroppen forblir eller blir frisk. Hvis vi forstår hva som gir helse og hva som gir sykdom, kan vi lettere ta de rette valgene. Dermed beskytter vi oss mot flere ulike sykdommer samtidig.


  
    Hensikten med boken er ikke å fraråde bruk av medisiner, det kan utvilsomt være riktig og viktig å bruke medikamenter for alvorlige sykdommer, men altfor ofte er vi leger for raske med reseptblokken uten å dvele ved hva som egentlig har skapt problemet, og som derfor burde endres. I alle tilfelle vil det alltid være nyttig å redusere risiko eller forverring av sykdom ved å skape en mer gunstig livsstil i tillegg til tablettbehandlingen.

  


  


  * Unntatt barn, ungdom’, gravide, ammende og eldre, der rådene er spesifikke.

